ToekomsVenster: Dit is nog genadetyd | Maroela Media
(Foto: Lampos Aritonang/Unsplash)
Luister daarom na wat die Heilige Gees sê: "Vandag, as julle sy stem hoor, moet julle nie hardkoppig wees nie, soos julle voorvaders toe hulle in opstand gekom het en My in die woestyn op die proef gestel het. – Hebreërs 3:7-8
Iewers by die SABC-gebou in Aucklandpark, Johannesburg het ek jare gelede graffiti teen 'n muur gesien wat gelees het: "God weet, so kan dit nie aangaan nie".
Wat tot die hulpkreet aanleiding gegee het weet ek nie, maar dat dit 'n wanhoopskreet was, is duidelik.
Daar is tientalle scenario in ons wêreld en op aarde wat so 'n kreet regverdig. Tans is die onhoudbare menseslagting in die Oekraïne, ja soldate aan Russiese kant sterf ook, een so 'n scenario.
Die Bybel is vol versugtinge dat die Here sal ingryp in situasies en Hy doen dit ook.
Die ervaring van ons geestelike voorouers, die volk Israel is in die Bybel opgeteken. Hoe dikwels was die oormag van so 'n aard dat niks minder as Goddelike ingryping sy kinders kon bewaar nie.
Merkwaardige verhale vertel van wat daar gebeur het.
Die mooi verhaal van Josafat het my nog altyd aan die hart gegryp. Met trom en harp begelei die soldate die singende skare terwyl hulle die vyand tegemoet loop. Die vyand slaan op die vlug.
Sewe keer rondom die mure van Jericho en die spulletjie tuimel in mekaar.
Een klippie en die godslastering wat uit die mond van Goliat en sy vriende soos besoedelde water stroom, word stilgemaak.
Dan weer, 'n bebloede man aan 'n kruis, sy ondersteuners weg of op 'n afstand, naak uitgestal vir almal om te sien en die oënskynlik desperate woorde van 'n Godverlate mens, "my God, my God, waarom het U my verlaat", bring verlossing vir mense dwarsdeur al die eeue.
Ja, die Here kan opdaag soos ek wil hê Hy moet dit doen. Soos die aarde oopgeskeur en die ongeloof en bespotting van mense, ja God se mense, ingesluk het wil ek dat Hy die aarde skeur en afreken met die ongeregtigheid.
Hy doen dit nie, en gaan dit waarskynlik nie doen nie, want daar is 'n eensame kruis, waar my Heiland die liefde wat Hy vir my, vir ons, vir almal het, bewys het.
Daar is 'n uitnodiging waarvan die woorde bekend is: Kom nou en laat ons die saak met mekaar uitmaak, sê die Here. Dit is nog genadetyd.